สแตนชาร์ตลุย ธุรกรรมหยวน รับการค้าจีนพุ่ง
โพสต์ทูเดย์ &#8212;&nbsp; สแตนดาร์ดชาร์เตอร์ด (ไทย) แนะบริษัทไทยเตรียมตั้งรับคู่ค้าจีน เรียกร้องตั้งราคาซื้อขายเป็นหยวน
25 ก.ย. 2552

โพสต์ทูเดย์ —  สแตนดาร์ดชาร์เตอร์ด (ไทย) แนะบริษัทไทยเตรียมตั้งรับคู่ค้าจีน เรียกร้องตั้งราคาซื้อขายเป็นหยวน 
นายยุทธเดช ปัทมานนท์ ผู้ช่วยกรรมการผู้จัดการใหญ่ ฝ่ายธุรกรรมการเงิน ธนาคารสแตนดาร์ดชาร์เตอร์ด (ไทย) เปิดเผยว่า ธนาคารสแตนดาร์ดชาร์เตอร์ดได้เปิดให้บริการใช้สกุลเงินหยวน เพื่อชำระเงินสำหรับธุรกรรมระหว่างประเทศ บริการเคลียริง บริการอัตราแลกเปลี่ยน และบริการธุรกรรมการค้าระหว่างประเทศแก่บรรษัทและสถาบันการเงินในภูมิภาคอาเซียนแล้ว 
ทั้งนี้ รวมถึงมีแผนเพิ่มบริการเงินฝากและบัญชีออมทรัพย์เป็นสกุลเงินหยวนแก่ลูกค้าบรรษัท และธุรกิจเอสเอ็มอีในไทยภายในเดือนธ.ค.นี้
ขณะนี้รัฐบาลจีนได้เปิดให้กลุ่มประเทศอาเซียนทำธุรกรรมการค้าระหว่างประเทศด้วยเงินหยวนได้โดยตรงเมื่อเดือนก.ค.ที่ผ่านมา ทำให้หลังจากนี้ผู้ประกอบการไทยไม่ว่าจะเป็นผู้นำเข้าหรือผู้ส่งออกต้องเตรียมตัวตั้งรับ การต่อรองจากคู่ค้าในประเทศจีนให้ตั้งราคาซื้อขายเป็นเงินหยวนแทนเงินเหรียญสหรัฐ ซึ่งที่ผ่านมามีลูกค้าขอคำปรึกษามาที่ธนาคารแล้ว
แหล่งข่าวจากธนาคารกรุงเทพ เปิดเผยว่า ได้เปิดให้บริการใช้เงินหยวนทำธุรกรรมระหว่างประเทศกับจีนได้ แต่เป็นการให้บริการผ่านธนาคารในจีน